CELEX: 32020R1006
Language: bg
Date: 2020-07-09 00:00:00
Title: Регламент за изпълнение (ЕС) 2020/1006 на Комисията от 9 юли 2020 година за преустановяване на подаването на заявления за помощ за частно складиране на прясно или охладено месо от едър рогат добитък на възраст осем месеца или повече съгласно Регламент за изпълнение (ЕС) 2020/596

10.7.2020   
               
               
                  BG
               
               
                  Официален вестник на Европейския съюз
               
               
                  L 223/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1006 НА КОМИСИЯТА
         от 9 юли 2020 година
         за преустановяване на подаването на заявления за помощ за частно складиране на прясно или охладено месо от едър рогат добитък на възраст осем месеца или повече съгласно Регламент за изпълнение (ЕС) 2020/596
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1),
         като взе предвид Регламент за изпълнение (ЕС) 2016/1240 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на публичната интервенция и помощта за частно складиране (2), и по-специално член 45, параграф 3, букви а) и в) от него,
         като има предвид, че:
         
                     (1)
                  
                  
                     В съответствие с Регламент за изпълнение (ЕС) 2020/596 на Комисията (3) е налична помощ за частно складиране на прясно или охладено месо от едър рогат добитък на възраст осем месеца или повече от 7 май 2020 г. в съответствие с условията, определени в Регламент за изпълнение (ЕС) 2016/1240 на Комисията.
                  
               
                     (2)
                  
                  
                     Проучването на ситуацията на пазара и на използването на схемата за помощ за частно складиране на прясно или охладено месо от едър рогат добитък на възраст осем месеца или повече, предвидена в Регламент за изпълнение (ЕС) 2020/596, показва, че е препоръчително предоставянето на помощ за частно складиране да бъде прекратено и да бъде определена крайна дата за подаване на заявления. Комисията възнамерява да представи съответния регламент за закриване за становище на Комитета за общата организация на селскостопанските пазари. Това обаче има вероятност да доведе до прекомерно голям брой заявления във връзка със схемата за помощ.
                  
               
                     (3)
                  
                  
                     Поради това е необходимо да се преустанови подаването на заявления за помощта, предвидена в Регламент за изпълнение (ЕС) 2020/596, и да се отхвърлят всички заявления, подадени преди периода на преустановяване, когато решението за приемане на заявлението би трябвало да се вземе през периода на преустановяване.
                  
               
                     (4)
                  
                  
                     За да не се допусне спекула, настоящият регламент следва да влезе в сила в деня на публикуването му в Официален вестник на Европейския съюз,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   Прилагането на член 3 от Регламент за изпълнение (ЕС) 2020/596 се преустановява за периода от 10 юли 2020 г. до 16 юли 2020 г. Заявленията за сключване на договори, подадени през този период, не се приемат.
            
            
               2.   Заявленията, подадени след 8 юли 2020 г., за чието приемане би трябвало да се вземе решение през периода, посочен в параграф 1, се отхвърлят.
            
         
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 9 юли 2020 година.
            
               
                  За Комисията
               
               
                  от името на председателя,
               
               Wolfgang BURTSCHER
               
                  Генерален директор
               
               
                  Генерална дирекция „Земеделие и развитие на селските райони“
               
            
         
         
            (1)  ОВ L 347, 20.12.2013 г., стр. 671.
         
            (2)  ОВ L 206, 30.7.2016 г., стр. 71.
         
            (3)  Регламент за изпълнение (ЕС) 2020/596 на Комисията от 30 април 2020 г. за предоставяне на помощ за частно складиране на прясно или охладено месо от едър рогат добитък на възраст осем месеца или повече и за предварително определяне на размера на помощта (ОВ L 140, 4.5.2020 г., стр. 26).